
Előterjesztés
a Közgyűlés részére
Tisztelt Közgyűlés!
A nemzeti vagyonról szóló 2011. évi CXCVI. törvény (a továbbiakban: nemzeti vagyonról szóló törvény), valamint a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) rendelkezéseivel összhangban Budapest Főváros Közgyűlése 2012. február 29-én új vagyonrendeletet alkotott, nevezetesen a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 24.) Főv. Kgy. rendeletet (a továbbiakban: Vagyonrendelet).
A nemzeti vagyonról szóló törvényben 2012. év közepén bekövetkezett változások, továbbá az Mötv. 2013. január 1. napján hatályba lépett rendelkezéseinek megfelelően a Vagyonrendelet módosításra került.
A jelen rendelet-módosítás (1. sz. melléklet) az ágazati jogszabályi változásoknak megfelelő módosítás, amely részben ezzel összefüggő hatáskör átruházást,részben az ügyek operatívabb intézését eredményező hatásköri rendelkezések megalkotását tartalmazza.
A víziközmű-szolgáltatásról szóló 2011. évi CCIX. törvény módosításával Fővárosi Önkormányzat tulajdonába került korlátozottan forgalomképesnek minősülő víziközmű Fővárosi Önkormányzat részére történő ingyenes átadásával, a tulajdonosi jogok gyakorlásával kapcsolatos jogkör - az elidegenítést kivéve - egységesen a Gazdasági Bizottság hatáskörébe kerülne, az ügyek gyorsabb, hatékonyabb intézése céljából. 
A Gazdasági Bizottság elnökének kezdeményezésére javasolt, hogy a feladatellátáshoz már közvetlenül nem szükséges, a gazdasági társaságok, továbbá intézmények használatában lévő 5 millió Ft egyedi értéket el nem érő korlátozottan forgalomképes ingó vagyon elidegenítése is a Gazdasági Bizottság hatáskörébe tartozzon. A Bizottság hatáskörébe kerülne továbbá a leselejtezett ingó vagyon hasznosításáról, értékesítéséről szóló döntés is.
A nemzeti köznevelésről szóló 2011. évi CXC. törvény (a továbbiakban Nkt.) 2013. január 1. napjától hatályba lépett rendelkezései a közoktatás rendszerét, és így a Fővárosi Önkormányzat közoktatással kapcsolatos feladatellátási kötelezettségét is alapvetően átalakították. Az Nkt. 74. § (1) szerint az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról. Az Nkt. 74. § (4) bekezdés szerint a Fővárosi Önkormányzat köteles gondoskodni - a szakképző iskola kivételével - az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről. Fenti jogszabályi rendelkezések indokolttá teszik kifejezetten az állami intézményfenntartó központ által fenntartott köznevelési intézmények feladatellátását szolgáló, a Fővárosi Önkormányzat tulajdonban lévő vagyonra vonatkozó rendelkezések Vagyonrendeletbe foglalását.
A bányászatról szóló 1993. évi XLVIII. törvény 2012. május 30-án hatályba lépett, valamint a villamos energiáról szóló 2007. évi LXXXVI. törvény 2013. január 1-jén hatályba lépett módosításával megszűnt a közművezetékek fővárosi tulajdonú közterületeken vezetékjog alapításával és ingatlan-nyilvántartásba történő bejegyzésével történő elhelyezésének lehetősége. Az idézett jogszabályok ún. igénybevételi megállapodás megkötését írják elő az érintettek számára, így ennek megfelelően a Vagyonrendelet vonatkozó rendelkezésében a közművezetékek létesítésére kiadandó tulajdonosi hozzájáruláshoz kapcsolódóan az igénybevételi megállapodás megkötésére irányuló hatáskört is a főpolgármesterre javasolt átruházni.
A munka törvénykönyvéről szóló 2012. évi I. törvény (továbbiakban: Mt.) 208. §-a szerinti vezető állású munkavállalók vonatkozásában az Mt. 207. § (2) bekezdése alapján a teljesítménykövetelményt, az ahhoz kapcsolódó teljesítménybért, vagy egyéb juttatást a tulajdonosi jogokat gyakorlója állapíthat meg. Miután a Vagyonrendelet vonatkozó 56. §-a a vezető állású munkavállalók közül csak a munkáltató vezetője (vezérigazgató, ügyvezető cégvezető) vonatkozásában tartalmaz rendelkezéseket, így mivel az Mt. alapján a tulajdonosi jogkör gyakorlója – egyszemélyes társaságok esetében  a Fővárosi Közgyűlés - más személyt, szervet is feljogosíthat e jogkör gyakorlására, javasolt, hogy a Vagyonrendelet 56. § (2) bekezdésben szabályozott eseteken kívüli, az Mt. 208. § (1) és (2) bekezdése szerinti vezető állású munkavállalói vonatkozásában – a társasági szerződés eltérő rendelkezése hiányában – e jogkör gyakorlója a főpolgármester legyen.
A kulturális területen működő gazdasági társaságok használatában lévő ingatlanok közül több – bizonyos esetekben maguk a színházi épületek is – társasházakban találhatóak. A Vagyonrendelet szabályainak megfelelően jelenleg a színház csak a Gazdasági Bizottság mint tulajdonosi joggyakorló által kiadott döntés alapján meghatalmazással vehet részt és szavazhat a Fővárosi Önkormányzat képviseletében. A társasházi törvény rendelkezési szerint ugyanakkor a közgyűlési meghívó megküldése és a társasházi közgyűlés időpontja közötti időtartam (8 nap) nem elegendő az előterjesztés elkészítésére, bizottsághoz történő benyújtására  és tárgyalására. Emiatt a színházak képviselői ugyan legtöbbször jelen vannak a közgyűlés ülésein, azonban tulajdonosi döntés és meghatalmazás hiányában nem szavazhatnak, így a tulajdonos érdekeinek képviseletére nincs lehetőségük, holott sok esetben a társasházban lévő tulajdoni arányt tekintetve szavazatuk jelentőséggel bírna. A színházak, így a Fővárosi Önkormányzat érdekeit a képviselet hiánya jelentős mértékben sértheti, több esetben előfordult, hogy a társasház közössége az épületben található nagy területű színházi ingatlanokra figyelemmel a nem lakás céljára szolgáló helyiségek közös költségét nagy mértékben megemelte, ami valójában kizárólag csak a színházat érintette. Ezen rövid határidővel történő gyors döntéshozatali „kényszer” szükségessé tette a társasházakban történő tulajdonosi joggyakorlás operatív intézését, melynek kivitelezése az egyszemélyi döntéshozatallal lehetséges.
A Vagyonrendelet 5. mellékletében a végelszámolás alatt lévő Petőfi Csarnok Fővárosi Ifjúsági és Szabadidő Központ Nonprofit Kft. neve mellett feltüntetésre kerül a „va” jelzés.
Tekintettel arra, hogy a Vagyonrendelet módosítás a Gazdasági Bizottság és a főpolgármester hatáskörét is érinti, egyidejűleg módosításra és kiegészítésre kerülnek a Fővárosi Önkormányzat Szervezeti és Működési Szabályzatáról 11/2013. (III. 18.) Főv. Kgy. rendelet 9. melléklet (A Közgyűlés által önkormányzati rendeletében a bizottságokra átruházott hatáskörök jegyzéke) „2. GAZDASÁGI BIZOTTSÁG” címének, valamint 10. mellékletének (A Közgyűlés által önkormányzati rendeletben a főpolgármesterre átruházott hatáskörök jegyzéke) vonatkozó pontjai is.
A rendelet-tervezethez a jogalkotásról szóló 2010. évi CXXX. törvény (Jat.) 17. § előírásainak megfelelően készült hatásvizsgálatot az előterjesztés 3. melléklete tartalmazza.
A Jat. 19. § (2) bekezdésében előírtaknak megfelelően továbbá megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.
Kérem a Tisztelt Közgyűlést, hogy az előterjesztést megtárgyalni és a döntési javaslatot elfogadni szíveskedjen.
Döntési javaslat
A Fővárosi Közgyűlés úgy dönt, hogy:

megalkotja ____/2013. (__. __.) önkormányzati rendeletét Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet módosításáról, a jelen előterjesztés 1. számú melléklete szerinti tartalommal.

Döntéshozatal módja: minősített szavazattöbbség

mellékletek:
Budapest Főváros Önkormányzata Közgyűlésének ____/2013. (__. __.) önkormányzati rendelete a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet módosításáról – TERVEZET

